32011R0249
L 067/18
SLUŽBENI LIST EUROPSKE UNIJE
14.03.2011.
UREDBA KOMISIJE (EU) br. 249/2011
od 14. ožujka 2011.
o donošenju specifikacija ad hoc modula za 2012. za prelazak iz radnog odnosa u mirovinu kako je predviđeno Uredbom Vijeća (EZ) br. 577/98
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 577/98 od 9. ožujka 1998. o provedbi ankete o radnoj snazi na uzorku u Zajednici (1), a posebno njezin članak 4. stavak 2.,
budući da:
(1)
Postoji potreba za sveobuhvatnom i usporedivom skupinom podataka o prelasku iz radnog odnosa u mirovinu radi praćenja napretka prema zajedničkim ciljevima Strategije Europa 2020. i otvorene metode koordinacije u području socijalne zaštite i socijalne uključenosti. Oba procesa utvrđuju promicanje aktivnog starenja i produženja radnog života kao prioritete akcije, a posebno u skladu sa smjernicom 7. Integriranih smjernica za provedbu Strategije Europa 2020. (Povećanje sudjelovanja na tržištu rada i smanjenje strukturne nezaposlenosti) te s ciljem za primjerene i održive mirovine koji je donijelo Europsko vijeće u ožujku 2006. na temelju priopćenja Komisije „Raditi zajedno, raditi bolje: Novi okvir modela otvorene koordinacije socijalne zaštite i politike uključivanja u Europskoj uniji”.
(2)
Odluka br. 1672/2006/EZ Europskog parlamenta i Vijeća od 24. listopada 2006. o osnivanju Programa Zajednice za zapošljavanje i socijalnu solidarnost - Progress (2) podupire provedbu Europske strategije zapošljavanja. Ovaj program financijski podupire provedbu ciljeva Europske unije u područjima zapošljavanja i socijalnih pitanja od 1. siječnja 2007. do 31. prosinca 2013. U području mirovina program predviđa analizu politike, statističke informacije i savjetovanje.
(3)
Uredba Komisije (EZ) br. 365/2008 od 23. travnja 2008. o donošenju programa ad hoc modula za godine 2010., 2011. i 2012., za anketu o radnoj snazi na uzorku kako je predviđeno Uredbom Vijeća (EZ) br. 577/98 (3) uključuje ad hoc modul za prelazak iz radnog odnosa u mirovinu. Treba utvrditi popis varijabli za ovaj modul.
(4)
Potrebno je navesti upućivanje na članak 12. stavak 3. Uredbe (EZ) br. 223/2009 (4) Europskog parlamenta i Vijeća o kvalitetnom izvješćivanju i na Preporuku Komisije 2009/498/EZ (5) o strukturi izvješća.
(5)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Detaljan popis varijabli ad hoc modula za 2012. za prelazak iz radnog odnosa u mirovinu koji treba dodati anketi o radnoj snazi na uzorku utvrđen je u Prilogu.
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. ožujka 2011.